**5 - 8 кластар өсөн интернет-олимпиада һорауҙары һәм яуаптары.**

1. Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала? Текст тип атала.
2. Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***Ҡурсаулыҡ*** *1930 йыл ойошторолған.* ***Уның*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***… Ошонда*** *эшләүселәрҙең күҙәтеүе аҫтында бөтә йәнлектәр һәм* ***ҡоштар*** *йәшәй. Ғалимдар* ***бында*** *йәшәүсе хайуандарҙың тормошон өйрәнәләр.*

1. Текста беренсе торорға тейеш булған һөйләмде табығыҙ:

*Беҙҙең райондан Өфөгә поезд, самолет һәм пароход менән барып була. Уның урамдары киң, оҙон һәм матур. Күп ерҙәрҙән автобус менән киләләр. Өфө – Башҡортостандың баш ҡалаһы. Өфөлә төрлө заводтар һәм фабрикалар күп. Өфөнө ике яҡлап уратып Ағиҙел йылғаһы аға.*

*Өфө –Башҡортостандың баш ҡалаһы.*

1. Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.*

*Публицистик стиль.*

1. Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ.

*Йәштәш, ҡолау, яратыу, ваҡыт, матур, сабый.*

*Йәштәш-ҡорҙаш, тиңдәш. Ҡолау- йығылыу. Яратыу- һөйөү. Ваҡыт- мәл, осор, заман, замана. Матур- һылыу, гүзәл, сибәр,зифа, һөйкөмлө, күркәм,һомғол,нәфис, нәзәкәтле, ҡарап туйғыһыҙ.Сабый- бала, бәләкәс.*

1. Рус телендә бирелгән фразеологизмдарҙың башҡорт телендәге парҙарын тап:

*Два сапога пара – силәгенә күрә ҡапҡасы*

*Душа нараспашку- эсендәге тышында*

*Глаза на мокром месте-күҙенән йәше кипмәй*

*Сыграть в ящик- аяҡ һуҙыу*

*Кот наплакал- бесәй төкөрөгөндәй*

*Бить баклуши-эт һуғарыу*

*Пристал как банный лист- һағыҙ кеүек йәбешеү*

*Водить за нос- кәкре ҡайынға терәтеү. Төп башына ултыртыу*

*Выеденного яйца не стоит- ике тин бер аҡса*

*На душе кошки скребут-күңелде тырнау.*

1. Бирелгән фразеологик берәмектәрҙең мәғәнәләрен аңлатығыҙ:

*Алты барып йәйәү ҡайтҡан-өмөт, ышаныс юҡҡа сыҡҡанда әйтелә; борсаҡ сәсә-бик маҡтанып хәбәр һөйләү; тирмәне шәп тарта-ашауға бик шәп; теш ҡайрау-асыу һаҡлап уҫал ниәт тотоу; ҡойороҡ болғау-түрәләр алдында ҡуштанланыу, ярамһыҡланыу; мамай заманында-әллә ҡасан, бик күптәнге; дөйә ҡойроғо ергә еткәс-булмай, тормошҡа ашмай торған эш- хәлгә ҡарата мыҫҡыллабыраҡ әйтеү.*

1. Һүҙҙәрҙе ижектәргә бүлегеҙ, ижек төрҙәрен билдәләгеҙ:

*Боронғо,арыҫлан, етмеш, мөхәббәт, ҡурҡаҡ, алмашсы.*

*Бо-рон-ғо---1-се, 3-сө ижектәр асыҡ, икенсе ижек ябыҡ;1,2-се баҫымһыҙ, 3-сө ижек баҫымлы.*

*а-рыҫ –лан, ет-меш, мө-хәб-бәт, ҡур-ҡаҡ, ал-маш-сы*

1. ***Ҡара диңгеҙ*** *һүҙенең яһалышын аңлатып яҙырға? Ҡара диңгеҙ һүҙе һүҙҙәрҙе бәйләү юлы менән яһалған.*
2. ***Юлдаш, ҡурайсы һүҙҙәренең ялғау төрөн билдәләгеҙ? Был һүҙҙәр яһаусы ялғау ярҙамында яһалған.***
3. *Александр Невскийҙар, Суворовтар, Салауаттар, Кутузовтар, Котовскийҙар, Чапаевтар атта йөрөгәндәр (Н. Нәжми )* Һөйләмдә бирелгән яңғыҙлыҡ исемдәрҙең күплек төрөн билдәләгеҙ? Коллектив күплек.
4. *Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр? Был һүҙҙәр төшөм килештә килгәндәр.
5. ***Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән? Һөйләмдең эйәһе сифаттан килгән.
6. ***Фото, код, ток һүҙҙәрендәге О хәрефе ҡайһы килеш ялғауында һаҡланмай? Береһендә лә һаҡланмай, сөнки рус теленән үҙләштерелгән һүҙҙәр.***
7. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…Уға- зат алмашы, һәр- билдәләү алмашы, ошо-күрһәтеү алмашы.*
8. Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый. Был ҡылымдар исем һүҙ төркөмөнә ярҙамсы ҡылымдар ҡушылып яһалған.*
9. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ. Бойороҡ һөйләм.
10. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

*Башҡортостаным ( төп килештә, өндәш һүҙ) минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем ( төп килештә, өндәш һүҙ) минең! Бүздәк һауаһының тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем. (төп килештә, эйә)Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең (эйәлек килеш, аныҡлаусы) ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан (сығанаҡ килеш, тултырыусы) йөрәккәйемә( төбәү килеш, тултырыусы) ҡан һарҡыны…Үҙебеҙҙең яҡтың яҙын, көҙөн, ҡышын, йәйҙәрен һағындым. Ҡайҙа һуң һеҙ, ғәзиз тыуған яҡтарым?!(төп килеш, өндәш һүҙ) Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө (төп килеш, хәл) булып ҡайтыр инем һеҙҙең янға*! (К. Кинйәбулатова)

1. Бирелгән омонимдарҙың төрөн билдәләгеҙ: *өй (йорт) – өй (бойроҡ һөйкәлешендә ҡылым формаһы )- улар омоформалар.*
2. Антоним, синоним, омоним һүҙлектәре ниндәй төркөмгә ҡарай? Аңлатмалы һүҙлектәр рәтенә инәләр, уларҙы семонимик һүҙлектәр тип атайҙар.